Predkladacia správa

Návrh zákona o dani z poistenia a o zmene a doplnení niektorých zákonov predkladá na rokovanie vlády Slovenskej republiky Ministerstvo financií Slovenskej republiky na základe Plánu legislatívnych úloh vlády Slovenskej republiky na rok 2018.

Cieľom návrhu zákona je zavedenie dane z poistenia, ktorej bude podliehať poistenie v odvetviach neživotného poistenia. Navrhovaným zákonom sa nahradí v súčasnosti platný 8 % - ný odvod z prijatého poistného z neživotného poistenia podľa zákona o poisťovníctve. Daň z poistenia predstavuje štandard používaný vo väčšine členských štátov Európskej únie, predovšetkým z dôvodu, že poisťovacie služby sú v Európskej únii na základe smernice Rady 2006/112/ES o spoločnom systéme dane z pridanej hodnoty oslobodené od dane z pridanej hodnoty. 
							
Z dôvodu, že zdaňovanie poistných služieb nie je na úrovni Európskej únie harmonizované, členské štáty majú rôzne prístupy a spôsoby zdaňovania alebo výberu odvodu  z týchto služieb. Faktom zostáva, že daň z poistenia/odvod je v rôznych režimoch uplatňovaná v takmer všetkých štátoch Európskej únie. Európsky priemer výšky sadzby dane z poistenia sa pohybuje na úrovni 10 %. Rozsah zdaňovania, ktorý bol zvolený v Slovenskej republike, vychádza z porovnania zdaňovania poistných služieb v iných štátoch Európskej únie. 

Daň z poistenia má mať charakter nepriamej dane a budú ju v zásade vyberať a platiť do štátneho rozpočtu poisťovne, ktoré ju vyberú v poistnom. Návrh zákona vymedzuje základné náležitosti obdobne ako iné zákony upravujúce nepriame dane t. j. predmet dane, platiteľa dane, základ dane, sadzby dane, vznik daňovej povinnosti.

V nadväznosti na zavedenie dane z poistenia sa upravuje aj zákon o dani z príjmov, podľa ktorého daň z poistenia, ak osobou povinnou platiť daň je sám daňovník v postavení poistníka, a tiež daň z poistenia, ktorá sa vzťahuje na preúčtované náklady poistenia, je daňovým výdavkom daňovníka. Súčasťou novely zákona o dani z príjmov je aj spresnenie zdaňovania príjmov nadobudnutých predajom virtuálnej meny. Súčasne sa do zákona o účtovníctve dopĺňa spôsob oceňovania virtuálnej meny v účtovníctve účtovnej jednotky.

Vplyv návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie, vplyv na informatizáciu spoločnosti a na služby verejnej správy pre občana sú uvedené v doložke vybraných vplyvov.

Predkladaný návrh zákona bude mať vplyv na každý subjekt verejnej správy v postavení poistníka.

Predkladaný návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.

Účinnosť zákona sa predpokladá od 1. októbra 2018 so zámerom čo najskôr nahradiť 8 % odvod z prijatého poistného z neživotného poistenia daňou z poistenia.

Návrh zákona bol v dňoch 9. až 29. januára 2018 predmetom medzirezortného pripomienkového konania. Výsledky pripomienkového konania sú uvedené vo vyhodnotení pripomienkového konania.

Návrh zákona sa predkladá s rozpormi uvedenými vo vyhlásení Ministerstva financií SR.